**Muu ammatillinen koulutus webinaari 31.3.2021 Kysymykset ja vastaukset**

**Kysymys**: Vaikuttaako rahoitukseen päällekkäinen opiskeluoikeus, jos opiskelija opiskelee samanaikaisesti toisaalla vapaan sivistystyön piirissä?  
**Vastaus**: Ei vaikuta. Vapaan sivistystyön rahoituksesta säädetään eri laissa kuin opetus- ja kulttuuritoimen rahoituksesta annetun laissa (957/2017), jonka takia päällekkäisiä vapaan sivistystyön opiskeluoikeuksia ei huomioida poissulkevina päällekkäisinä opiskeluoikeuksina.

**Kysymys**: Vaikuttavatko ammattikorkeakouluopinnot toisaalla ammatillisen koulutuksen rahoitukseen?  
**Vastaus:** Ei vaikuta. Korkeakoulujen rahoituksesta säädetään eri laissa kuin opetus- ja kulttuuritoimen rahoituksesta annetun laissa (957/2017), jonka takia päällekkäisiä korkeakoulujen opiskeluoikeuksia ei huomioida poissulkevina päällekkäisinä opiskeluoikeuksina.

**Kysymys**: Ymmärsinkö oikein, että muun ammatillisen koulutuksen vos-rahoitus on siis pienempi kuin tutkintotavoitteisen?   
**Vastaus**: Käytännössä kyllä. Muulla ammatillisen koulutuksen perusrahoituskerroin on pienempi kuin minkään tutkintotavoitteisen koulutuksen perusrahoituskerroin.

**Kysymys**: Mikä Koskeen siirrettävistä tiedoista erottelee tutkintotavoitteisen ja muun ammatillisen koulutuksen opiskelijat? Mikä on koulutuksen suoritustapa?  
**Vastaus**: KOSKI-palveluun tulee opiskeluoikeuden mukana siirtää aina tieto siitä, minkä tyyppinen suoritus on. Ammatillisessa koulutuksessa suorituksen tyypit ovat joko Ammatillinen tutkinto, ammatillinen tutkinnon osa/osia, tutkinnon osaa pienemmistä kokonaisuuksista koostuva suoritus, VALMA, TELMA ja muu ammatillinen koulutus. Oma opintohallintojärjestelmän toimittaja ohjeistaa, miten opintohallintojärjestelmässä valitaan/merkitään suorituksen tyyppi. Muulle ammatilliselle koulutukselle ei merkitä suoritustapaa (vrt. ammatilliset tutkinnot ennen ja jälkeen reformin).

**Kysymys**: Pitääkö koronan mukanaan tuomat etäopetuksesta johtuvat majoitusmuutokset merkitä/poistaa?  
**Vastaus**: Asiasta linjaa opetus- ja kulttuuriministeriö. OPH tiedustelee OKM:ltä vastausta.

**Kysymys**: Haluaisin vielä tarkistaa voiko muuta ammatillista koulutusta järjestää henkilöstökoulutuksena? Olin käsityksessä, että sitä voi järjestää henkilöstökoulutuksena ainoastaan työvoimakoulutuksessa  
**Vastaus**: Muussa ammatillisessa koulutuksessa koulutusta voi järjestää henkilöstökoulutuksena vain seuraavissa tilanteissa: 1) kyse on ammatilliseen tehtävään valmistavasta koulutuksesta 2) kyse on siirtymäajalla olevalla järjestämisluvalla toimivasta ammatillisen lisäkoulutuksenjärjestäjästä (järjestämisluvat päättyvät 31.12.2021) 3) kyse on OKM:n työvoimakoulutuksella rahoitettavasta koulutuksesta (rahoituskoodi 10).

**Kysymys:** Entä laajuus jos tulee tekemään yto osa-alueita muuna ammatillisena koulutuksena (korottajat)? Näille varmaan osp-laajuudet kuitenkin?  
**Vastaus:** Korottajat eivät ole muun ammatillisen koulutuksen opiskelijoita. Korottaminen ei ole ammatillista osaamista syventävää tai täydentävää koulutusta. Osa-alueiden korotuksia varten luodaan tutkinnon osaa pienemmistä kokonaisuuksista koostuvan suorituksen opiskeluoikeus, joka on siis tutkintotavoitteista koulutusta.

**Kysymys**: Voiko koulutussopimusta tai oppisopimusta jatkaa samaan sopimukseen vai pitääkö aina tehdä uusi jakso, jos jakso pitenee?  
**Vastaus**: KOSKI-tiimi ei voi ottaa kantaa siihen miten varsinaisia sopimuksia tulee tässä tilanteessa uusia/solmia. KOSKI-palveluun jos oppisopimus tai koulutussopimusjakso jatkuu keskeytymättä, voidaan oppisopimus/koulutussopimusjakson päättymispäivää siirtää eli ei ole tarve tehdä uutta jaksoa.

**Kysymys**: Onko muu ammatillinen koulutus mukana työelämäpalautteessa?  
**Vastaus**: Ei ole. Muuta ammatillista koulutusta rahoitetaan pelkällä perusrahoituksella.

**Kysymys**: Sairauspoissaolo, johon opiskelija ei ole hakenut keskeytystä. Onko jossain välissä määritelty aika, että yli viikon sairausloma muutetaan 0 %? Eli koskeeko myös kaikkea ammatillista koulutusta?  
**Vastaus**: Tärkeää on erottaa koulutukset, joissa tehdään HOKS (kaikki tutkintotavoitteinen koulutus + VALMA + TELMA + muu ammatillinen koulutus, jossa osaamista hankitaan oppisopimuksella tai koulutussopimuksella) sekä koulutus jossa HOKS:ia ei tehdä (oppilaitosmuotoinen muu ammatillinen koulutus). Jos tehdään HOKS, osa-aikaisuus määritellään aina HOKS:ssa. Jos siis opiskelija sairastuu ja joutuu olemaan pidemmän aikaa poissa eikä hae väliaikaista keskeytystä, hänen kanssaan tulee käydä uusi HOKS-keskustelu ja päivittää HOKS vastaamaan sitä miten opiskelija voi opintojaan sairausaikana edistää. Muussa ammatillisessa koulutuksessa, jossa ei tehdä HOKS:ia, koulutuksenjärjestäjä joutuu itse määrittämään ja laskemaan osa-aikaisuusprosentin. Tällöin tulee ottaa huomioon myös yli viikon kestävät sairauspoissaolot/omat lomat osa-aikaisuusprosentissa.

**Kysymys**: Jos opiskelija suorittaa vain yhteisen tutkinnon osan osa-alueita, miten ne tuodaan Koskeen, kun eivät ole muuta ammatillista koulutusta?  
**Vastaus:** Suorituksen tyyppi pitää olla ”Tutkinnon osaa pienemmistä kokonaisuuksista koostuva suoritus”.

**Kysymys**: Osasuoritus ja tutkinnon osaa pienempi kokonaisuus käsitteet jäivät nyt vähän hämäräksi, onko siis puhtaasti koulutuksen järjestäjän määriteltävissä mikä on mitäkin?  
**Vastaus**: Tutkinnon osaa pienempi kokonaisuus = jonkin tutkinnon osan ammatitaitovaatimus/osaamistavoite. Koulutuksenjärjestäjän pitää siis jo koulutusta suunnitellessaan tietää, suoritetaanko koulutuksessa jonkin tietyn tutkinnon osan osaamistavoitteita/ammattitaitovaatimuksia vai onko kyseessä muuta suunniteltua ammatillista osaamista syventävää tai täydentävää koulutusta, joka ei ole suoraan minkään tutkinnon osan ammattitaitovaatimuksia/osaamistavoitteita.

**Kysymys**: Pitääkö KOSKI-palveluun siirtää ammattitaitovaatimukset/koulutuksen tavoitteet?  
**Vastaus**: Kyllä ne kirjataan koulutuksen ”kuvaus” kohtaan tai jos on osasuorituksia niin osasuorituksen ”kuvaus”-kohtaan.

**Kysymys:** Pitääkö KOSKI-palveluun siirtää arvioinnin kanssa arviointikriteerit?  
**Vastaus:** Ei tarvitse siirtää.